จับตาประประชุมเฟดและจีดีพีสหรัฐ
สายงานธุรกิจตลาดทุน ธนาคารกสิกรไทย คาดว่าเงินบาทจะเคลื่อนไหวระหว่าง 32.30-32.60 ในสัปดาห์นี้ ซึ่งเป็นกรอบเดียวกันกับสัปดาห์ก่อนหน้า โดยเรามองว่าเงินบาทยังมีโอกาสผันผวนอยู่ แม้ว่าความเชื่อมั่นนักลงทุนอยู่ในเกณฑ์ที่ดีขึ้น หลังตัวเลขเศรษฐกิจของประเทศหลักอย่างสหรัฐ ยูโรโซน และจีน ออกมาดีกว่าตลาดคาดไว้เล็กน้อย ประกอบกับเป็นช่วงประกาศผลกำไรในไตรมาส 3 ของบริษัทจดทะเบียนของสหรัฐ ซึ่งส่วนใหญ่ออกมาดี ทำให้ความกังวลเรื่องการชะลอตัวของเศรษฐกิจโลกผ่อนแรงลงไป
27 ต.ค. 2557

สายงานธุรกิจตลาดทุน ธนาคารกสิกรไทย คาดว่าเงินบาทจะเคลื่อนไหวระหว่าง 32.30-32.60 ในสัปดาห์นี้ ซึ่งเป็นกรอบเดียวกันกับสัปดาห์ก่อนหน้า โดยเรามองว่าเงินบาทยังมีโอกาสผันผวนอยู่ แม้ว่าความเชื่อมั่นนักลงทุนอยู่ในเกณฑ์ที่ดีขึ้น หลังตัวเลขเศรษฐกิจของประเทศหลักอย่างสหรัฐ ยูโรโซน และจีน ออกมาดีกว่าตลาดคาดไว้เล็กน้อย ประกอบกับเป็นช่วงประกาศผลกำไรในไตรมาส 3 ของบริษัทจดทะเบียนของสหรัฐ ซึ่งส่วนใหญ่ออกมาดี ทำให้ความกังวลเรื่องการชะลอตัวของเศรษฐกิจโลกผ่อนแรงลงไป 
อย่างไรก็ดี ในสัปดาห์นี้ยังมีประเด็นที่ต้องติดตาม ได้แก่ ข่าวการแพร่ระบาดของโรคอีโบลา โดยล่าสุดพบว่าแพทย์ชาวอเมริกันติดเชื้อเพิ่มขึ้นอีกราย ซึ่งอาจส่งผลต่อความเชื่อมั่นนักลงทุนให้กลับมาอยู่ในภาวะกลัวความเสี่ยงอีกครั้ง นอกจากนี้ยังมีตัวเลขเศรษฐกิจที่สำคัญ ได้แก่ ยอดคำสั่งซื้อสินค้าคงทนของสหรัฐเดือน ก.ย. จีดีพีในไตรมาส 3 การประชุมคณะกรรมการนโยบายการเงินของธนาคารกลางสหรัฐ (FOMC) และการบริโภคภาคครัวเรือน ซึ่งตลาดน่าจะจับตาผลการประชุม FOMC โดยเฟดอาจประกาศสิ้นสุดโปรแกรมเข้าซื้อสินทรัพย์อย่างเป็นทางการตามที่ตลาดคาดการณ์ไว้ และติดตามการประเมินภาวะเศรษฐกิจ รวมทั้งมุมมองการปรับขึ้นอัตราดอกเบี้ยนโยบายว่าจะ hawkish มากขึ้นหรือไม่ 
นอกจากนี้ ยังมีจีดีพีในไตรมาส 3 ของสหรัฐ ซึ่งตลาดคาดว่าจะขยายตัวที่ 3% เมื่อเทียบกับไตรมาสที่แล้วที่ 4.6% แม้ว่านักวิเคราะห์จะคาดการณ์ว่าเศรษฐกิจสหรัฐจะขยายตัวได้น้อยกว่าในไตรมาสก่อนหน้า แต่ที่ระดับ 3% ก็ถือว่าเป็นอัตราการขยายตัวที่สูงอยู่ ดังนั้นเราจึงมองว่าค่าเงินบาทมีโอกาสเคลื่อนไหวอย่างผันผวนและอยู่ในแนวโน้มอ่อนค่าเช่นกัน หากตัวเลขดังกล่าวยังสะท้อนโมเมนตัมการฟื้นตัวของสหรัฐ ที่ปรับตัวดีขึ้นอย่างต่อเนื่อง 
สัปดาห์ที่ผ่านมา ค่าเงินบาทเปิดตลาดที่ 32.37 โดยเคลื่อนไหวในกรอบแคบก่อนจะปรับแข็งค่าขึ้นได้เล็กน้อยไปแตะ 32.23 ได้ภายหลังการประกาศจีดีพีไตรมาส 3 ของจีน ซึ่งแม้ว่าจะขยายตัวได้ 7.3% เมื่อเทียบรายปี (น้อยกว่าไตรมาส 2 ที่ 7.5%) แต่ก็มากกว่าที่ตลาดคาดเล็กน้อยที่ 7.2% ทำให้ความเชื่อมั่นนักลงทุนปรับตัวดีขึ้น และหนุนให้สกุลเงินในภูมิภาคเอเชียปรับแข็งค่าขึ้นด้วยเช่นกัน รวมทั้งเงินบาท หลังจากวันหยุดช่วงกลางสัปดาห์ เงินบาทอ่อนค่าลงตามการกลับมาแข็งค่าของเงินเหรียญสหรัฐ หลังจำนวนผู้ขอรับสวัสดิการว่างงานของสหรัฐ ออกมาใกล้เคียงกับระดับต่ำที่สุดในรอบ 14 ปี และดัชนีผู้จัดการฝ่ายซื้อภาคการผลิตยังสะท้อนการขยายตัวของกิจกรรมการผลิตในเกณฑ์ดี ทำให้ช่วงปลายสัปดาห์เงินบาทปิดตลาดที่ระดับ 32.40